google/wiki40b huggingface dataset:
Mtwara

Transport

Mtwara har god tilknytning til resten av landet, tatt i betraktning at den ligger såpass avsides. Det er en asfaltert vei til Lindi i nord, og delvis asfalterte veier til Masasi og Newala i vest. A19 går mellom Mtwara i øst og Mbamba Bay ved kysten av Malawisjøen i vest. Mtwara lufthavn har en asfaltert rullebane som kan ta imot passasjerfly, og Air Tanzania flyr herfra til Julius Nyerere internasjonale lufthavn i Dar-es-Salaam. Det går også ferge mellom Mtwara og Dar-es-Salaam, en tur som tar rundt 24 timer. Bygging av en asfaltert vei som knytter sammen Dar-es-Salaam, Lindi og Mtwara er i arbeid, og inkluderer en bro over elva Rufiji. Mtwara fungerer også som knutepunkt for den økende turismen i nabobyen Mikindani. Det er også planer om en jernbaneforbindelse til Lindi og gruver i Mchuchuma og Liganga.
Multirecorder (båndspiller med FM-radio)

Multirecorder var en båndspiller med og FM-radio. Den eldste modellen (uten FM radio), ble produsert av Radionette i 1966, men ble sterkt forbedret i 1968. Spilleren fikk også tilnavnet «Multitrøbbel», da den var meget krevende å reparere.
1968-modellen av Multirecorderen var en avansert spiller, som ble umåtelig populær fra sist på 1960-tallet til cirka 1972. Hensikten var å ta konkurransen opp mot kassettspilleren. En fant nemlig på å stille de to tapevindene (reel to reel) over hverandre, slik at spilleren ikke var så mye større enn kassettspillerne.  Størrelsen var 250 x 120 x 210 mm. Samtidig hadde Radionette Multirecorder både båndopptakerens kvaliteter med større og bedre båndkvalitet og FM-radio, slik at det var mulig å ta opp musikk rett fra radiosendingene.
Opptakeren gikk på 6 x 1,5 Volts batterier, eller en 12 Volts batterieleminator. Den kunne således også få strøm direkte fra bilbatteriet. Det var to hastigheter, 3 og 1, og fire separate opptaksspor, mikrofoninngang, og uttak til eksterne høytalere.
Stiftelsen Revita Norge

Stiftelsen Revita Norge ble stiftet av arbeidsledige i 1989. Siftelsen mener viktigste ressursen i kampen mot ledigheten er de ledige selv. Målgruppen er alle ufrivillig yrkespassive, uansett trygdestatus.
Revita Norge er medlem av Velferdsalliansen.
24. september

Navnedag

Jan og Jens.
Navnedagen er fra den katolske kirkes feiring av døperen Johannes' unnfangelse.
Ramstad (Tjeldsund)

Ramstad er ei grend i Tjeldsund kommune i Nordland, like ved Fjelldal. Ramstad ligger på fastlandet, på østsiden av Tjeldsundet. Nærmeste by er Harstad, som ligger under fem mil unna.
Tongrenhospitalet i Beijing

Tongrenhospitalet i Beijing (kinesisk: 北京同仁医院) er en kjent helseinstitusjon i Beijing som spesialiserer seg innen oftalmologi og øre-nese-hals. Det ble opprettet av amerikansk metodistisk kristen kinamisjon i 1886.
Det het opprinnelig Hopkins Memorial Hospital, og lå/ligger øst i det gamle legasjonskvarteret i Beijing, nær det som er den eldste generelt protestantiske, opprinnelig metodistiske Chongwenmenkirken.
Hospitalet har slitt med andre helseinstitusjoners misbruk av ordet Tongren, og navnet er nå blitt registrert som varemerke.
Blabinotus

Utseende

En middelsstor, avlang, brun til brunsvart trebukk. Antennene er omtrent så lange som kroppen. Pronotum er forholdsvis lite og har rundede sider med en tann litt bak midten. Dekkvingene er lange og jevnbrede, delvis kledt med lyse skjell, særlig på sidene. Beina er forholdsvis korte.

Utbredelse

Arten finnes på Kanariøyene og Madeira.
Charipinae

Utseende

Knøttsmå (0,8-2 millimeter), blanke, vanligvis svarte snyltevepser.

Levevis

Charipinae er hyperparasitoider som snylter på andre snyltevepser (Aphelinidae, Aphidiinae, Encyrtidae) som i sin tur angriper bladlus, sugere og andre nebbmunner.
Peace & love

Konseptet

Peace & Love sitt konsept går ut på å spre budskapet om forskjellighet, solidaritet og forståelse. Det handler om å krysse landegrenser og bringe forskjellige kulturer fra nær og fjern sammen og prøve å få mennesker til å forandre sine holdninger til seg selv og andre.
Peace & Love-festivalen er fortsatt en av Skandinavias festivaler som vokser med rekordfart. I 2006 var det 15 000 besøkende hver dag, med over 37 000 besøkende i løpet av arrangementet. 2007 var det niende året for festivalen. Ved10 års jubileet i 2008 slo festivalen den gamle rekorden med over 25 000 besøkende! Dette gjorde festivalen til den nest største i Sverige.

Artister

I løpet av årene har utenlandske artister som Patti Smith, New York Dolls, Ed Harcourt, Vive la Fête, Hanoi Rocks, Motörhead, Cut Copy, og Khonnor underholdt publikum. Det har også store svenske artisert som The Cardigans, Thåström, Håkan Hellström, The Sounds, Mando Diao, Lars Winnerbäck, Ulf Lundell, The Hives, Looptroop, The Hellacopters og In Flames samt mange fler.
Gruppen som har spilt flest ganger på festivalen er Sugarplum Fairy, et rockeband fra Borlänge. I besetningen finner vi Carl og Victor som er småbrødrene til Gustaf Norén fra det kjente bandet Mando Diao, som også er et rockeband fra Borlänge.
I 2008 gjestet musikklegender som Sex Pistols og Manu Chao. Andre som opptrådte var Jazon Mraz, W.A.S.P og metallegendene In Flames
Washburn Guitars

Washburn Guitars er en amerikansk gitarprodusent som har tilholdssted i Chicago, Illinois. De har vært aktive siden 1883 og lager både elektriske og akustiske gitarer.
Washburn Guitars er et datterselskap av U.S. Music Corporation.
Entertainment and Leisure Software Publishers Association

Entertainment and Leisure Software Publishers Association (ELSPA) er en organisasjon som ble stiftet i 1989 av britiske dataprogramutgivere. Den var kjent som European Leisure Software Publishers Association frem til 2002. De setter aldersgrenser for videospill.
Bein (insekt)

Beinenes ledd

Hofter (coxa), er det første av leddene i beinet.  Hos enkelte er det stort og dominerende som hos soppmygg, der hoftene snart er like store som hele brystpartiet. Andre har svært små hofter, som hos noen biller (som Marihøner).
Hoftering (trochanter), er en liten ring, mellom låret og hoften.
Låret (femur), varierer i utseende svært mye.  Det kan være både tykt eller tynt og langt.  Være rett eller bøyd.  
Leggen (tibia), varierer også mye i utseende.  De fleste har en tynn og lang legg.  Men den kan være rett eller bøyd.  Ofte er det en solid  rett torn eller spore (spur) i enden av leggen, noe som hindrer insektet med å gli. 
Børster og lengre hår finnes som regel på beina, en sentral børste (i alle fall hos fluer) er den preapikale børsten. Navnet (latin) forteller bare om plasseringen på leggen.
Føttene (tarsi), som består vanligvis fem ledd (tarser), Det nærmest leggen, kalles  for «det første leddet» (basistarsi). Antall ledd i foten (tarsi) varierer fra ett par til vanligvis fem. 
Kloleddet finnes hos leddyr kalles chela (plural chelae) på latin. Det er det ytterste leddet på foten.  Et bein med et kloledd heter chelipeds. Her er normalt et par klør unguiculus. Disse kan være ubetydelige, små, eller kraftige med store haker, som hos lusefluene.  Hos noen (fluer), finnes det to små puter (pulvilli) og hos en delgruppe av fluene er det i tillegg en ekstra midtstilt «pute» (empodium) eller en «hårbørste» (arolium).  Hos enkelte arter er kloleddet lite, mens andre har kraftige klør. Det kan være tilbakedannet eller lite utviklet. Særlig arter som graver i jorden har ofte velutviklede kloledd, ofte i kombinasjon med utvekster på beina. Slik som hos enkelte biller i gruppen skarabider
Ivan Krylov

Bakgrunn

Krylov ble født i Moskva, men tilbragte sine tidlige år i Orenburg og Tver. Han var sønn av en lavættet, men distingvert arméoffiser og mistet faren sin tidlig. Han fikk en begrenset oppdragelse og opparbeidet seg med tiden betydelige språkkunnskaper.

Forfatterskap

I en alder av 16 år fikk han ansettelse i St. Petersburg og innledet sin litterære bane samme år ved å forfatte teksten til en komisk opera. Senere viet han seg til satirisk publisistisk virksomhet i Jonathan Swifts stil og utgav to tidsskrifter 1792-93, som imidlertid begge snart ble inndratt av sensuren. Krylov publiserte her fortellinger som Pokhvalnaja retj v pamjat moemu dedusjke (1792). Deretter forsvant Krylov for 12 års tid fra litteraturen.
I årene 1805-1810 oversatte han fabler av Jean de La Fontaine fra fransk til russisk. I napoleonstiden skrev Krylov to komedier som hadde fremgang, men hans egentlige område ble fra 1805 fabeldiktningen. I 1806 debuterte han med sine egne fabler. 
Det finnes ingen moral i Krylovs fabler, men han gjorde ofte narr av byråkrati, korrupsjon og slektshovmod. En av hans fabler handler om gjess som setter nebbene i været og ikke ville ble slaktet, ettersom forfedrene hadde kaklet på Capitol og reddet Roma fra gallerne. En i russiske sammenhenger velkjent og ofte anført fabel er den om svanen, gjedden og krepsen (Лебедь, Щука и Рак, 1814) som ikke klarte å samarbeide.
Krylovs språk er folkelig, rikt og treffsikkert.
Kornsirkel

En kornsirkel er en type geoglyf («jordtegning») i form av en geometrisk formasjon som er dannet ved at felter av planter, for eksempel kornet i en åker, blir lagt ned. Til tross for navnet er de ikke alltid sirkelrunde. Det er ikke kjent nøyaktig når fenomenet oppstod, men antall dokumenterte tilfeller har økt markant fra 1970-tallet og frem til i dag, ikke minst i deler av England.
Opphavet og årsaken til kornsirklene, som tilsynelatende kan oppstå spontant om natta og ofte danner avanserte grafiske figurer, er for mange et mysterium. Flere har foreslått overnaturlige forklaringer og blant annet tolket tegningene som beskjeder fra utenomjordiske vesener. Den mest kjente metoden for selv å lage en kornsirkel er å  bruke et langt tau som i den ene enden festes til en staur eller et annet fast punkt og i den andre til en planke som brukes til å presse plantene ned og lage mønstre i åkeren.

Kornsirklenes historie

Det er visse ting som tyder på at kornsirkler kan ha forekommet før 1900-tallet, for eksempel den såkalte The Mowing-Devil («Slåttedjevelen») fra 1678. Det er likevel viktige forskjeller mellom denne historien og moderne kornsirkler. Historien om «Slåttedjevelen» handler ikke om at at planter blir lagt ned, men om slått av en kornåker i forbindelse med en disputt. Det ble heller ikke rapportert om geometriske formasjoner.
Åpningsforestillingen til De olympiske leker i London i 2012 viste filmopptak av to steder med kornsirkler formet som de olympiske ringene og plassert slik at de kunne sees fra passerende tog.

Utførelse

I stor grad mener vitenskapsfolk at funn av kornsirkler er forenlig med menneskelig aktivitet.  Andre har framsatt pseudovitenskapelige teorier.
Selv om det eksisterer en rekke pseudovitenskapelige forklaringer på hvordan kornsirkler oppstår, hersker det i vitenskapelige kretser enighet om at de er skapt av mennesker.
I 1991 sto engelskmennene Doug Bower og Dave Chorley frem og påstod at de hadde startet fenomenet i 1978 ved å lage faktiske sirkler i kornåkre ved bruk av enkle verktøy. Etter å ha stått frem med dette, viste de to mennene hvordan de kunne lage en kornsirkel på én time.

Teorier relatert til det overnaturlige

Noen, inkludert UFO-entusiaster, hevder at det ikke kan være mennesker som står bak alle sirklene. Det verserer også påstander om at lysende kuler er blitt sett i nærheten når kornsirkler dannes.
I seriøse vitenskapsblader fra 80 og 90-årene, som for eksempel Illustrert Vitenskap eller Fakta kunne man lese rapporter om at plantene var bøyd av noe som kunne være mikrobølgestråling, i stedet for knekt som de ville blitt ved fysisk påvirkning. Det verserte i disse bladene også antatt seriøse rapporter om fravær av menneskelig påvirkning og måling av uvanlig stråling. I dag er dette ansett som pseudovitenskap, mens det den gang var tema for seriøs forskning og omhandlet i tidsskrifter med dette som tema. Det var den gang også mer sannsynlig at en ukjent faktor var inne i bildet, ikke minst sett i lys av at GPS ikke var tilgjengelig for allmennheten.
Tåtten om Snegle-Halle

Tåtten om Snegle-Halle (norrønt Sneglu-Halla þáttr eller Grautar-Halla þáttr) er en tått, en kort islendingesaga fra 1200-tallet. Historien foregår i Norge i kong Harald Hardrådes regjeringstid (1046–1066) og handler om Halli, Grautar-Halli eller Halle og hans tid som skald eller «en slags hoffnarr» hos kong Harald. I tåtten blir Halle presentert som «ein god skald, men svært flåkjefta.» Sagaen har blitt beskrevet som «both amusing and entertaining. […] In his dealings with both king and fellow courtiers the witty and shrewd Halli invariably comes out on top.»
Teksten består av løse episoder der Halle får anledning til å utmerke seg med kvikke svar. Halle reiser også til England, hvor han besøker kong Harald Godwinson.
Tåtten finnes i håndskriftene Morkinskinna og Flateybok. Her finnes også noen kvad som Halle skal ha diktet. Tåtten har blitt oversatt til nynorsk to ganger, i 1939 og 1980, henholdsvis med titlene Snegle-Halle og Tåtten om Snegle-Halle.
Nedenes (valgkrets)

Nedenes var en valgkrets i Nedenes amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Nedenes valgte således én representant og én personlig vararepresentant.
Valgkretsen Nedenes bestod av herredene Åmli, Gjevedal, Lille Topdal/Tovdal, Froland, Østre Moland, Tromø/Tromøy, Hisø/His og Øiestad/Øyestad med rundt 16 000 innbyggere og 8 000 stemmeberettigede etter innføringen av kvinnelig stemmerett.
29. februar

Tradisjoner

Det finnes en tradisjon som forteller at kvinner kun kan fri til en mann når det er skuddår, i mange tilfeller bare den 29. februar. Dersom mannen sier nei, hører det til tradisjonen at han «bøtlegges». Kvinnen bør få et kyss, en symbolsk pengesum og tolv par hansker for å skjule at hun ikke har på noen ring. Tradisjonene varierer litt fra land til land.
Englands geografi

England utgjør østlige og sørlige to-tredjedeler av Storbritannia, pluss offshore øyer hvor den største er Isle of Wight. England grenser til Skottland i nord og til Wales i sør. Det ligger nærmest til det europeiske kontinentet i Storbritannia, adskilt fra Frankrike bare ved et 21 mile (34km) havgap.
Listen over Englands største byer er debattert fordi i britisk engelsk er den normale betydningen av ordet by «et stadig utbygd urbant område»; dette kan være vanskelig å definere, og andre definisjoner er foretrukket av noen personer for å øke rangeringen av sin egen by. London er den nåværende største byen i England. Manchester og Birmingham er lik på andreplass. Et nummer av andre byer, hovedsakelig i den nordlige delen av Storbritannia, er av vesentlig størrelse og innflytelse. Disse inkluderer: Liverpool, Leeds, Newcastle upon Tyne, Nottingham, Bristol, Sheffield, Bradford og Leicester. Hvis man bruker den amerikanske definisjonen for by, vil rangeringen bli: Birmingham, Leeds, Sheffield, Bradford, Liverpool og Manchester. Her er ikke London på listen (Stor-London er en region, og City of London er ørliten), og den ene av de to kandidatene for å være Englands nest største by, Manchester, er ned på sjette. I Storbritannia er denne rangeringsmetoden for byer vanligvis bare brukt av personer som er pålagt å gjøre det.
Kanaltunnelen ved Folkestone forbinder England til Europa og fastlandet. Den engelske-franske grense er midt i tunnelen. Høyeste temperatur målt i England var 38.5°C (101.3 °F) den 10. august 2003 i Kent.
Jon Eilivsson

Liv

Jon Eilivsson var uekte sønn av av biskopen i Stavanger Eiliv Jonsson og tilhørte en lavadelsslekt. Han bodde trolig i Ryfylke eller Stavanger, og har hatt barn som eide jordegods i Rygge i Østfold.
Christian IIs høvedsmann på Bergenhus festning, Jørgen Hanssen, skrev ut harde skatter på bøndene på Vestlandet i årene fra 1514. I tillegg var det i disse årene uår og dyrtid. Derfor samlet bøndene i Ryfylke seg i 1518 og sendte Jon Eilivsson som utsending til kongen for å klage over skattene. Trolig har han blitt valgt som utsending fordi han kunne lese og skrive.
At bøndene holdt egne ting ble imidlertid ansett som opprør. Jørgen Hanssen lot derfor Jon Eilivsson gripe og fengsle på Bergenhus. Her skrev denne et brev til kongen, hvor han hevdet at bøndene ikke hadde vært ulydige mot kongen, men hadde protestert mot skattene fordi de var ute av stand til å betale dem. Han nevnte også andre som han mente hadde hatt mer å gjøre med saken enn han selv, blant andre væpneren Orm Eiriksson fra Stavanger. Senere ble Jon Eilivsson henrettet, uten at man kjenner dommen hans. Bøndene i Ryfylke ble pålagt straffeskatt, og jordegodset som tilhørte Jon Eilivssons barn ble inndratt av kongen.
Orm Eiriksson ble dømt til døden i 1521, men det er ukjent om denne straffen sto i sammenheng med Jon Eilivssons beskyldninger mot ham.
Harar

Befolkning

Innbyggerne i Harar representerer ulike religioner og etniske grupper, blant annet amharer, oromoer, somaliere, guragie og tigreanere.
Innenfor murene i gamlebyen er likevel flertallet av innbyggerne Harari. Harariene omtaler seg selv som Gey 'Usu («byens folk») og snakker et semittisk språk. Hararispråket utgjør en semittisk språklomme i et område dominert av kusjittiske språk. Språket ble tidligere skrevet med arabisk alfabet, men har nylig gått over til fidelalfabetet.

Historie

Harar ble grunnlagt en gang mellom 600-tallet og 1000-tallet, avhengig av ulike kilder. Byen utviklet seg til et senter for islams tro og kultur i Afrikas horn.
Byen tilhørte Adalsultanatet, og ble dets hovedstad i 1520, under Abu Bakr. Herskeren  Ahmad ibn Ibrihim al-Ghazi brukte byen som base da han på 1500-tallet førte en ekspansjonskrig som på et tidspunkt truet det kristne etiopiske keiserdømmet. Det var hans etterkommer, emir Nur ibn Mujahid som lot oppføre den kjente bymuren: 4 meter høy og med fem porter. Bymuren, kalt Jugol er godt bevart og regnes som et symbol for byen.
Femtenhundretallet var byens gullalder. Kulturen blomstret, og handelen med kaffe, vevnader, kurvmakeri og bokbinding ble et kjennetegn ved byen. 
Byens herskere har slått egne mynter. De eldste kan muligens dateres til år 615, islamsk tid (= 1218/19), men eldste sikre datering er 1789, og flere ble slått på 1800-tallet.
Byen beholdt sin uavhengighet inntil 1875, da den ble erobret av Egypt. I denne perioden bodde den franske forfatteren Arthur Rimbaud i byen, hans hus er nå et museum. Byen ble igjen selvstendig i 1885, men denne nye selvstendigheten varte bare i to år. Den 6. januar 1887, etter slaget ved Chelenqo, ble Harar innlemmet i det ekspanderende etiopiske keiserdømmet.
Byens økonomiske rolle ble svekket etter at en jernbanelinje mellom Addis Abeba og Djibouti ble lagt utenom byen, nord for fjellene. Byen Dire Dawa ble grunnlagt i 1902 som Nye Harar.
Studentkoret Aks

Studentkoret Aks er et uavhengig kristent studentkor stiftet 28. september 1980. Koret har tilholdssted i Trondheim og er rettet mot ungdom i studerende alder. Repertoaret spenner bredt, gjerne med et tema for hvert semester. Blant annet har det vært sunget alt fra jazz, gospel, musikaler, barokkmusikk/kantater til tradisjonelle salmer og rockeoppsetninger. For tiden består koret av ca 40 medlemmer.
General Enrique Martínez

Historie

General Enrique Martínez ble grunnlagt i april 1914 av Joaquín Machado.

Transport

Ruta 17 forbinder General Enrique Martínez med Treinta y Tres.
Jeløya-plattformen

Jeløya-plattformen er en politisk plattform for en regjering utgått av Høyre, Fremskrittspartiet og Venstre, offentliggjort 14. januar 2018 på Jeløya i Moss. Avtalen medførte at Venstre gikk inn i Solberg-regjeringen.
Enicodes

Utseende

Middelsstore, mer eller mindre brunlige trebukker. Antennene er omtrent så lange som kroppen, pronotum uten pigger på sidene. På beina er lårene noe fortykkede. Slekten utmerker seg ved at dekkvingene er trukket ut til sprikende spisser bak.

Utbredelse

Slekten er hjemmehørende på Ny-Caledonia, men én er innført til Australia og Norfolk Island.
Eleanor Robinson (svømmer)

Bakgrunn

Hun begynte med svømming da hun var 4 år gammel, da hun var funksjonsfrisk. Da hun var 12 år gammel ble hun diagnostisert med Calvé-Legg-Perthes sykdom, en hoftesykdom som gjør at lårbeinshodet blir mer utsatt for slitasje, nedbryting og skade på grunn av nedsatt blodtilførsel. Hun sluttet da med svømming, men tok opp svømming igjen som en del av fysioterapibehandlingen, i 2014. Hun begynte å konkurrere internasjonalt i 2015.
Romanistikk

Romanistikken er en vitenskap som befatter seg med de romanske språkene og deres litteratur. Med begrepet romanske språk menes språkene som utviklet seg fra latin. Betegnelsen romansk henger sammen med romerne som utbredte sitt språk latin over store deler av den daværende kjente verden gjennom sine erobringer.
Neodiaphanops

Utseende

Nokså store, kraftige, halvblanke bladbiller. Antennene er kraftige og rundt halvparteb så lange som kroppen. Hodet er avlangt med små, runde, utstående fasettøyne. Pronotum er avrundet firkantet, lengre enn bredt, mye smalere enn dekkvingene, som har markerte "skuldre" og er avsmalnende bakover. Beina er middels lange, lårene på bakbeina noe fortykkede.

Levevis

Disse billene lever på planter.

Utbredelse

Slekten er utbredt i Australia.
Norske kongofarere

Fra 1883 var det en rekke nordmenn som søkte seg til Fristaten Kongo i Afrika, mange med god utdannelse, men som likevel ikke fant seg til rette i hjemlandet. Fristaten var i realiteten den belgiske kong Leopold IIs personlige eiendom og forholdene var vanskelige. Mange døde, flere kom hjem med ødelagt helse, men noen klarte seg også.
I 1939 stiftet en liten gruppe Norske Kongoveteraners Forening. Noen av dem var kjente nazister, men de ble ekskludert da foreningen etablerte seg på nytt etter andre verdenskrig.
Foreningen ble nedlagt omkring 1960.
Kirkjuliga Heimamissiónin í Føroyum

Kirkjuliga Heimamissiónin í Føroyum eller Kirkelige hjemmemisjon på Færøyene er en lavkirkelig kristen vekkelsesbevegelse innenfor den evangelisk-lutherske Fólkakirkjan på Færøyene. Bevegelsen er den største vekkelsesbevegelsen på Færøyene ved siden av Brøðrasamkoman, men regner seg tilsluttet Fólkakirkjan i motsetning til Brøðrasamkoman (selv om heller ikke denne ikke er formelt registrert som et eget kirkesamfunn).
I 1904 kom den danske forkynneren Aksel Fredrik Moe til Færøyene, utsendt fra indremisjonen i Danmark. Han startet forkynnelsesvirksomhet i private hjem og i de kirkene som åpnet dørene for ham, og en etter en tid førte dette til en omfattende vekkelse. Bedehus ble bygget i alle de største bygdene, det første i Vágur i 1916. 
I 1921 ble Heimamissiónin (da under navnet «Indre Mission») formelt tatt opp i det danske Indremisjonsselskapet med et eget rådgivende råd for Færøyene. I 1990 ble de en selvstendig organisasjon uavhengig av moderorganisasjonen.
Heimamissiónin driver i dag blant annet søndagsskolearbeid, sjømannshjem og regelmessige forkynnelsmøter.
Pascoetrephus

Utseende

Middelsstore, nokså kraftige, brunlige trebukker, dekkvingene er tett kledt med lys bestøvning. Antennene er nokså kraftige og omtrent så lange som kroppen. Pronotum er tønneformet, dekkvingene jevnbrede og ender i en tann. Beina er korte og kraftige.

Utbredelse

Artene er utbredt i Thailand og på Borneo.
P (kompleksitet)

P er ei kompleksitetsklasse som beskriver alle beslutningsproblemer løsbare i polynomiell tid av ei deterministisk turingmaskin. Det er ei av de mest fundamentale kompleksitetsklassene innenfor kompleksitetsteori. Cobhams avhandling sier at P er kompleksitetsklassa over alle problemer som er effektivt løsbare. Et stort spørsmål innen informatikken er om denne kompleksitetsklassa er lik NP. Dette er kjent som P=NP-problemet og det er det per dags dato intet bevis for. P er definert som ei delmengde av NP.

Eksempler

Eksempler på problemer som er løsbare i polynomiell tid og dermed i P er f.eks å finne største fellesnevner. Flere problemer innenfor lineær programmering er kjent for å være i P.